Document ID: 32004D0855

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Δεκεμβρίου 2004
για την τροποποίηση του άρθρου 3 της απόφασης 98/198/ΕΚ με την οποία εξουσιοδοτείται το Ηνωμένο Βασίλειο να παρατείνει την εφαρμογή μέτρου κατά παρέκκλιση από τα άρθρα 6 και 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών
(2004/855/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση (1), και ιδίως το άρθρο 27 παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Σύμφωνα με το άρθρο 27 παράγραφος 1 της οδηγίας 77/388/ΕΟΚ, το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε οποιοδήποτε κράτος μέλος να λαμβάνει ή να παρατείνει ειδικά μέτρα παρέκκλισης από την εν λόγω οδηγία, προκειμένου να απλουστεύεται η διαδικασία είσπραξης του φόρου ή να αποτρέπονται ορισμένες περιπτώσεις φοροδιαφυγής ή φοροαποφυγής.
(2)
Με τις αποφάσεις 95/252/ΕΚ (2) και 98/198/ΕΚ (3), το Συμβούλιο εξουσιοδότησε το Ηνωμένο Βασίλειο να εφαρμόσει μέτρο παρέκκλισης από τα άρθρα 6 και 17 της οδηγίας 77/388/ΕΟΚ.
(3)
Με επιστολή που πρωτοκολλήθηκε στη Γενική Γραμματεία της Επιτροπής στις 14 Ιουνίου 2004, και, στη συνέχεια, κυκλοφόρησε σε όλα τα κράτη μέλη στις 7 Ιουλίου 2004, η κυβέρνηση του Ηνωμένου Βασιλείου ζήτησε την παράταση της προαναφερόμενης παρέκκλισης.
(4)
Η ισχύουσα παρέκκλιση επιτρέπει στο Ηνωμένο Βασίλειο να περιορίζει το δικαίωμα προς έκπτωση του μισθωτή ή του μισθωτή χρηματοδοτικής μίσθωσης στο 50 % του φόρου προστιθεμένης αξίας που επιβάλλεται στις δαπάνες ενοικίασης ή χρηματοδοτικής μίσθωσης ενός επιβατικού αυτοκινήτου που διαθέτει η επιχείρηση, όταν το εν λόγω αυτοκίνητο χρησιμοποιείται και για ιδιωτικούς σκοπούς. Επιτρέπει επίσης στο Ηνωμένο Βασίλειο να μην εξομοιώνει προς παροχές υπηρεσιών εξ επαχθούς αιτίας τη χρησιμοποίηση, από υποκείμενο στο φόρο, για ιδιωτικούς σκοπούς, αυτοκινήτου που διαθέτει η επιχείρηση στο πλαίσιο ενοικίασης ή χρηματοδοτικής μίσθωσης. Η εν λόγω παρέκκλιση απαλλάσσει τον μισθωτή/μισθωτή χρηματοδοτικής μίσθωσης από την υποχρέωση καταχώρισης των χιλιομέτρων που διανύθηκαν για ιδιωτικούς σκοπούς με αυτοκίνητα που διαθέτει η επιχείρηση καθώς και από την υποχρέωση δήλωσης, για κάθε όχημα, του φόρου που οφείλεται επί των χιλιομέτρων που διανύθηκαν για ιδιωτικούς σκοπούς. Για το λόγο αυτό, αποτελεί μέτρο απλοποίησης αλλά και περιορίζει συγχρόνως τις δυνατότητες κατάχρησης μέσω της τήρησης ανακριβών λογιστικών στοιχείων.
(5)
Οι νομικές και πραγματικές συνθήκες οι οποίες δικαιολογούσαν τη χορήγηση της άδειας για την εφαρμογή της αρχικής παρέκκλισης δεν έχουν μεταβληθεί και, συνεπώς, εξακολουθούν να ισχύουν.
(6)
Βάσει των προτάσεων της Επιτροπής για τροποποίηση της οδηγίας 77/388/ΕΟΚ, όσον αφορά περιορισμούς του δικαιώματος προς έκπτωση του ΦΠΑ, κρίνεται σκόπιμο να παραταθεί η περίοδος της άδειας έως ότου αρχίσουν να ισχύουν οι εν λόγω τροποποιήσεις. Ωστόσο, η εν λόγω άδεια θα λήξει το αργότερο στις 31 Δεκεμβρίου 2007, σε περίπτωση που δεν αρχίσουν να ισχύουν τροποποιήσεις έως την ημερομηνία αυτή, ώστε να καταστεί δυνατό να εκτιμηθεί τότε η αναγκαιότητα για παρέκκλιση υπό το πρίσμα περαιτέρω συζητήσεων σχετικά με τις εν λόγω προτάσεις στο πλαίσιο του Συμβουλίου.
(7)
Η παράταση δεν θα έχει επιπτώσεις στους ιδίους πόρους των Ευρωπαϊκών Κοινοτήτων από το φόρο προστιθεμένης αξίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 3 της απόφασης 98/198/ΕΚ αντικαθίσταται από το ακόλουθο κείμενο:
«Άρθρο 3
Η παρούσα άδεια λήγει κατά την ημερομηνία έναρξης ισχύος των κοινοτικών κανόνων για τον καθορισμό των δαπανών σε σχέση με τα οδικά οχήματα με κινητήρα, οι οποίες δεν παρέχουν δικαίωμα προς πλήρη έκπτωση του φόρου προστιθεμένης αξίας, και το αργότερο την 31η Δεκεμβρίου 2007.».
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
Βρυξέλλες, 7 Δεκεμβρίου 2004.

Labels: 8
2
15
18